হলিউড ব্লকবাস্টার হরর ছবি ‘চাইল্ড’স প্লে’ (১৯৮৮) মনে আছে? সেই ছবিতে ‘চাকি’ নামের এক পুতুলের উপরে ভর করে অশুভ আত্মা। তার পরে জীবন্ত হয়ে ওঠে সেই পুতুল এবং ঘটাতে থাকে ভয়ঙ্কর সব কাণ্ড। অথবা মনে করতেই পারেন ‘অ্যানাবেল’-কে। ‘কনজিউরিং’ সিরিজে এই ভুতুড়ে পুতুলের ভূমিকাই প্রধান। এইসব দেখে শুনে আপনার মনে যদি একথা উঁকি দেয় যে, মাঝে মধ্যে পুতুলরা শিকার হয়ে পড়ে অশুভ আত্মার আর তারা ঘটাতে থাকে আজব সব কাণ্ড, তো আপনাকে মোটেই দোষ দেওয়া যাবে না। আর এই খবর পড়ার পরে তো আপনার ধারণা বদ্ধমূল হতে বাধ্য যে, পুতুলরা ভূতেদের একটা বড় টার্গেট।
সম্প্রতি পেরুর কাসকো শহরে এমন ঘটনা ঘটেছে যে, তাকে নিছক ‘প্র্যাঙ্ক’ বলে উড়িয়ে দিতে গিয়েও থমকে যাচ্ছেন সোশ্যাল মিডিয়ার ঝানু ওস্তাদরা। দক্ষিণ-পশ্চিম পেরুর কাসকো শহরে এই পুতুলটির দেখা পাওয়া গিয়েছে, যে ব্যাটারি খুলে নেওয়ার পরেও দিব্বি ‘কথা বলছে’ এবং চোখ নাড়াচ্ছে।
একটি ভিডিও-তে দেখা যাচ্ছে, পুতুলটি জনৈক ব্যক্তির সঙ্গে কথা বলছে এবং কথার অনুষঙ্গে তার মাথা ঘোরাচ্ছে। তার পরে সে মুন্ডু ঘুরিয়ে তার চোখ টেপে। আর একটি ভিডিও-য় একজন পুতুলটিকে হাতে তুলে নিতেই সে জানায়— ‘‘থ্যাংক ইউ’’। তার পরে ওই ব্যক্তি তার ব্যাটারির অংশে হাত দিয়ে বুঝতে পারেন, সেখানে কোনও ব্যাটারি নেই।
ভিডিও দেখুন

 
পুতুলটি ক্রমাগত বলে চলেছে— ‘‘আই উইল ব্রিং ইউ ইওর হ্যাপিনেস’’ বা ‘‘হোয়্যার অ্যাম আই’’-এর মতো বাক্য।
আশে পাশে উপস্থিত মনুষের একটা বড় অংশই বিশ্বাস করেছেন, পুতুলটি ভূতগ্রস্ত। কিন্তু তার পাশাপাশি অনেকেই মনে করছেন এটা নতুন ধরনের কোনও ‘গোস্ট প্র্যাঙ্ক’। তবে, ইউটিইবে ভিডিওটি প্রকাশ পেতেই অসংখ্য মানুষ ঝাঁপিয়ে পড়েছেন এতে। তবে অনেকই এর পিছনে অন্য কোনও কৌশল রয়েছে বলে মনে করছেন। আপাতত কাসকো শহর ভৌতিক পুতুল নিয়ে সরগরম।